**Skriftlig beretning 2014/15**

**Bestyrelsens arbejde**

I perioden fra sidste generalforsamling frem til i dag har bestyrelsen holdt 3 møder, heraf et konstituerende møde. Møderne bruges primært til at afklare mere principielle spørgsmål. Løbende praktiske sager klares så vidt muligt pr.  
e-mail og telefon. Det giver en smidig afvikling af bestyrelsesarbejdet.

Arbejdet i bestyrelsen er fordelt, så vi hver især har et særligt ansvarsområde. Arbejdsdelingen er pt. som følger:  
Kirsten Møller er Formand, Morten Skjønnemand er Næstformand, Kirsten Søndergaard er Sekretær, Hardy Thøgersen er Kasserer, Jeppe Edens er Vejformand, Karsten Fuglsang er Miljø og Natur ansvarlig og Kirsten Engel er ansvarlig for Hjemmeside og Orientering. Vi har også i denne periode haft et særdeles godt og konstruktivt samarbejde i bestyrelsen.

**Vejene**

Vi har et fast samarbejde om vedligehold af vejene med en entreprenør, som sammen med vores vejformand holder vejene i orden. I september sidste år blev alle vejene gennemgået forud for vinteren, og huller blev fyldt op. I april og maj i år fik vejene en mere grundlæggende gennemgang og renovering.

Derudover er Knarbo Mose, Knarbo Klint m.fl. blevet sporfyldt.

De mest befærdede veje blev behandlet med støvbindemidlet Dustex, og alle huller er blevet efterfyldt. Dustex gør vejene mere slidstærke og binder støvet, så støvgener bliver mindre.

Regnvandet er vejenes værste fjende. Det er vigtigt, at vandet kan komme væk, så vi undgår pytter og dermed huller. Vi har derfor mange steder brugt vejhøvl til at lave afløb til siden til afledning af regnvand.

Vi har i år asfalteret krydset Ordrupvej-Næsgårdsvej samt et stykke af Næsvej ved Næstoften, da der begge steder til stadighed har været problemer med huller.

De store asfaltarbejder er muliggjort ved at foretage hensættelser i regnskaberne 2013 og 2014 på i alt 85.000 kr. På generalforsamlingen vil kassereren og vejformanden redegøre herfor.

Det er vores vurdering, at vejene er i en passende god stand, også de steder, hvor der desværre altid vil være problemer som følge af megen og tung trafik. Ikke mindst byggerier udsætter vejene for et stærkt slid. Vi anmoder altid bygherre om at udbedre de skader, der måtte opstå på vejene i forbindelse med byggeriet. Hvis bygherre ønsker det, udbedrer vor entreprenør skaderne for bygherres regning. Det er det billigste og enkleste for alle parter.

Vi har igen i år etableret grusbunker to steder i området. Medlemmerne opfordres til selv at hente grus og fylde vejhuller ud. Bunkerne ligger på Aspargesmarken og ved krydset Birkeberg/Næsgårdsvej.

Vi har været i kontakt med Naturstyrelsen (Odsherred Statsskovdistrikt) om vedligeholdelse af Birkeberg på vejstykket mellem Næsgårdsvej og Vindekilde Strandvej, idet tilstanden af vejen har været kritisk. Naturstyrelsen har nu sørget for, at vejen er kommet i orden.

**Kommende tiltag for vejene**

Udover den sædvanlige renovering og vedligehold af vejene har bestyrelsen overvejelser om yderligere asfaltspor på Næsvej samt etablering af en chikane i den sydlige ende af Næsgårdsvej. Med en chikane håber vi at kunne reducere hastigheden, støjen og støvproblemerne på vejen. På generalforsamlingen vil vi gerne høre medlemmernes opfattelse af dette.

**Kloakering**

Et enigt byråd i Odsherred Kommune har afvist at genoptage kloakeringen på det nuværende grundlag. Man mener stadig, at der ikke løber regnvand ned i kloakken fra vejene i sommerhusområderne. Her siver regnvandet ned i gruset, ikke ned i nogen kloak. Det er derfor et urimeligt stort beløb, der skal betales for vejafvanding. Kloakeringsarbejdet har været stoppet siden 2013.

**Hastighed**

Den før omtalte brug af Dustex, der giver en mere slidstærk vejoverflade, kan bevirke, at nogle sætter hastigheden op. Vi opfordrer til, at alle viser hensyn, kører forsigtigt og holder hastigheden nede. Vi har sat skilte op med opfordring til kun at køre 30 km/time på Næsgårdsvej og Næsvej. På alle øvrige veje opfordres til max. hastighed 20 km/time.

I et høringssvar til Odsherred Kommune har vi gjort opmærksom på den stigende trafik på vore veje. Udover at skabe huller på vejene er den også til gene for de bløde trafikanter på vej til og fra strande og enge. Vi har fremført forslag til, hvordan trafik og fart på tre af de mest trafikerede veje: Næsvej, Næsgårdsvej og Vindekilde Strandvej kan reduceres. I kan læse nærmere om kommunens høringsskrivelse og vort svar på vor hjemmeside under Aktuelt.

**Parkering**

Som vanligt skal vi minde om parkeringsregler. Parkering skal ske på egen grund, på grunden hos dem man besøger, eller på en af de to offentlige parkeringspladser i området. Parkering på vejene er ikke tilladt, da vejene er så smalle, at det vanskeliggør uhindret passage af renovationsvogne og redningskøretøjer. Det er især i højsæsonen, vi har parkeringsproblemer. Vi opfordrer alle beboere i området til at rette henvendelse til personer, når de ser dem parkere på vejene, og fortælle dem om parkeringsreglerne for området samt henvise dem til de offentlige parkeringspladser.

**Hyrehøj og andre fortidsminder**

Gå en tur på Hyrehøj og nyd udsigten. Vi har fortsat aftale med kommunen om, at vi forestår plejen af gravhøje og fortidsminder i vort område. Kommunen betaler et mindre, men dækkende, årligt beløb for dette.

Vi modtog - efter en borgers henvendelse til Kulturstyrelsen - påbud om at sikre langdyssen på Skovstien mod ulovlig parkering. Der blev herefter i samarbejde med Kulturstyrelsen og kommunen fundet den mindst skæmmende løsning på problemet. I marts 2015 fik vi lagt smukke egestammer ud ved langdyssen, og sagen betragtes nu som afsluttet.

**Rydning af bevoksning/græs**

Den årlige rydning er foretaget af vores entreprenør Kurt Nielsen. Kurt rydder også de tilbageblevne stier langs vandet. Efter opfordring på sidste års generalforsamling har vi bedt Kurt om at beskære en række store grene, som hang i for lav højde ud over Skjærkjær ved Tingstedet.

**Klipning af træer og buske ud til vejene**

Klipningen ud til vejene er ikke alle steder, som den burde være. Det kan medføre, at vejforløbene ændrer sig, fordi chauffører forsøger at undgå at få for mange grene til at ramme bilen eller lastvognen med deraf følgende risiko for ridser i lakken. Husk nu at klippe, så en lastbil kan komme forbi uden de helt store problemer. Er du i tvivl om reglerne, så kig i ”den lille grønne”, som hvert år udsendes af Odsherred Kommune, eller på vor hjemmeside under Aktuelt eller Nyttige links.

**Redningsposter/redningsveje**

På sidste års generalforsamling blev der spurgt, om der skulle sættes redningsposter op igen efter stormene, og om der skulle gøres noget for at rydde redningsveje langs kysten. Redningsposten ved Sandvej er sat op igen af kommunen, men der bliver ikke sat yderligere redningsposter op, da kommunen ikke mener, at det er nødvendigt. Desuden meddeler kommunen, at ”redningsvejen” for enden af Røglevej ikke bliver ryddet. Kommunen anser den ikke for at være en redningsvej. De gamle redningsposter var opsat med støtte fra Tryg Fonden og indeholdt en solcelledrevet mobiltelefon, men det er myndighedernes opfattelse, at udbredelsen af private mobiltelefoner har overtaget de gamle redningsposters funktion.

**Strandrydningsdagen**

Strandrydningsdagen blev i år afholdt den 25. april med deltagelse af 21 grundejere og 4 børn. Der var heldigvis ikke nær så meget affald som efter ”Bodil” i 2014. Dagen blev afsluttet med en hyggelig frokost hos Kirsten Engel, der igen i år var så venlig at lægge hus til.

Der var i år fremstillet klistermærker til at sætte på affaldsposer med småt vraggods. Planen er, at vi fremover fordeler det indsamlede affald (kun småt brændbart) i private affaldsbeholdere efter strandrydningen. Enkelte grundejere vil derfor opleve, at der efter strandrydningsdagen vil ligge en pose i deres affaldsspand med beskeden ”Tak - Vi har til gavn for dig og alle der bruger stranden tilladt os at bruge din skraldespand! Posen indeholder strandaffald indsamlet på Grundejerforeningens årlige strandrensningsdag”. Vi håber, at alle vil se positivt på dette, da det letter arbejdet meget, at vi ikke skal helt ind til forbrændingen med affaldet.

**Fældning og beskæring af træer og hegn**

Træer og buske bliver større og større for hvert år der går. Udsigten og ikke mindst lyset kan være hæmmet af alt for mange høje og tætte rækker af træer. Flere steder har træbevoksningen taget overhånd til gene for naboer. Bor man i skoven, kan skygge fra naboens træer ikke helt undgås, men vi opfordrer til hensyntagen og godt naboskab. Tynd løbende ud i bevoksningen. Har I brug for henvisninger til, hvem der kan hjælpe med fældning, kan bestyrelsen ud fra vore erfaringer oplyse om kontakter. Vores trofaste naturguide Jørgen Stoltz kan også være en kvalificeret hjælp i denne sammenhæng. Vi opfordrer alle medlemmer til at have dette i tankerne. Først og fremmest; tal med hinanden om løsninger, som begge parter kan leve med. Men skulle det være vanskeligt at finde en løsning, kan man kigge i hegnsloven, der angiver reglerne på området. Link til Hegnsloven findes under Nyttige links på hjemmesiden.

**Både**

Der er kommet mange både til stranden de sidste par år. Vi vil også i år opfordre bådejerne til at fjerne både, der ikke længere er i brug. Alle både skal trækkes op fra stranden hvert år ved sæsonens afslutning, dvs. senest den 1. november. Har ejeren af en båd ikke fjernet eller trukket båden op ved udgangen af en sæson, og er der ikke navn og adresse på båden, vil den blive markeret på passende vis. Ligger båden fortsat på stranden det efterfølgende år, vil den blive fjernet. Generelt er det vort indtryk, at bådejerne er gode til at få fjernet bådene ved slutningen af sæsonen.

**Hunde/får**

Igen i år vil vi nævne vigtigheden af, at alle medlemmer og besøgende respekterer bestemmelserne om, at hunde holdes i snor uden for egen grund. Ikke mindst på strandene og på Engen og Næbbet, hvor fårene færdes, er det vigtigt, at hunde holdes i snor. Hunde skræmmer fårene, fuglene og dyrelivet. Det er heller ikke rart for badende børn eller voksne at få besøg af en våd og sandet hund, når man ligger og soler sig eller bygger sandslot. Har I brug for at understrege reglerne over for en hundeejer, kan I henvise til lovgivningen om at føre hund i snor i naturen.

**Cykler**

Grøn mobilitet er rigtig godt for sundhed og natur. Cykling i vort område frem for kørsel med bil eller motorcykel er derfor velkomment. Desværre tager ikke alle, der færdes på cykel i vort område, hensyn til dele af vor naturs sårbarhed. Der er som bekendt forbud mod at cykle på Næbbet, og alligevel blæser nogle cyklister på dette forbud. Vi har sat ekstra skiltning op også i år, men flere af skiltene med cykling forbudt er ligefrem blevet ødelagt eller fjernet. De vil blive erstattet af nye skilte. Vi opfordrer alle medlemmer til at gøre personer, der overser skiltningen, opmærksom på overtrædelsen af forbuddet.

**Byggesager, lokalplaner og naturbeskyttelseslinjen**

Bestyrelsen afgiver løbende udtalelser på forespørgsel ved byggesager i området. Bestyrelsen tager ved vurdering af byggeprojekter afsæt i et princip om, at områdets karakter og naturkvalitet bedst bevares ved, at bebyggelse holdes i overensstemmelse med traditionerne for dansk sommerhusbyggeri og i øvrigt tilpasses byggegrunden og indpasses i landskabet. I sager af mere principiel karakter er det bestyrelsens holdning, at byrder og servitutter søges håndhævet ud fra en ordlydsfortolkning. Det ligger heri, at der ikke generelt gives positive udtalelser til ansøgninger om dispensation.

Det er langtfra alle byggerier i området, bestyrelsen får til udtalelse. Hvis der er tale om dispensation fra eksisterende servitutter eller Lokalplan 6, vil bestyrelsen dog typisk få sagen til udtalelse.

Vi vil i denne sammenhæng kraftigt opfordre til, at alle sætter sig ind i reglerne. Et af formålene med restriktionerne på grundene og bebyggelsen af disse, ikke mindst naturbeskyttelseslinjen samt lokalplan 6, er at bevare den dejlige natur og områdets særegne karakter. Det sparer os alle for en masse besvær og skriverier, hvis alle medlemmer sætter sig ind i servitutter, ejerskab og lokalplaner, inden man bygger nyt hus, anlægger eller reetablerer trapper, terrasser og lignende. Som udgangspunkt er det ikke lovligt at anlægge nogen form for byggeri inden for naturbeskyttelseslinjen. Der kan dog søges om dispensation, men dette gives i meget begrænset omfang og kun under helt bestemte betingelser. Se link til Naturstyrelsen på vor hjemmeside under Nyttige links.

Grundet storme, der har bortvasket en del trapper til stranden, har bestyrelsen modtaget henvendelser vedrørende tilladelser til at reetablere trapper. Bestyrelsen har henvist til reglerne for reetablering af trapper og lagt en vejledning ud på hjemmesiden under ”Deklarationer, servitutter og regler”. Her har vi også redegjort for vor politik. De relevante ejere af strandene i vort område skal hver gang spørges om tilladelse. Det er Naturforeningen, Grundejerforeningen og Næsgården, der hver især ejer et stykke af stranden.

**Odsherred Kommune - SOL - Nyt samarbejde om udvikling af Kårup Skov og Ordrup By**

Kommunen har nedsat et nyt Råd med henblik på at fremme samarbejdet mellem Kommunen og landliggerne. Vores grundejerforening er som én af de største sommerhusgrundejerforeninger i Odsherred blevet repræsenteret i rådet (SOL - Sommerhusejere Og Landliggere) ved formanden. Se link på kommunens eller vor egen hjemmeside under Aktuelt. SOL drøfter løbende sager af betydning for sommerhusgrundejerforeninger. Endvidere administrerer SOL en projekt- og udviklingspulje til igangsættelse af konkrete projekter, som kan fastholde og udvikle Odsherred som en attraktiv fritids- og sommerhuskommune.

Det er målet, at fritids- og sommerhusejerne selv kommer med ideerne, søger midlerne og bidrager til at realisere konkrete projekter i ét eller flere sommerhusområder i Odsherred.

Bestyrelsen har taget initiativ til sammen med 7 grundejerforeninger i vort nærområde, Ordrup Bylaug, Ordrup Sejl- og Bådlaug og Ordrup By grundejerforening at ansøge om midler til udvikling af et fælles projekt, hvor vi i samarbejde med Odsherred Kommune og Naturstyrelsen etablerer et sammenhængende motions –, lege– og oplevelsesområde for alle aldersgrupper og for såvel ryttere, løbere og mountainbikere i Kårup Skov og Ordrup By.

Naturstyrelsen og kommunen er meget interesserede i projektet. Naturstyrelsen har givet tilsagn om at stille skoven til rådighed for projektet, at deltage aktivt i udformningen af projektet og efterfølgende holde det overordnede tilsyn hermed. Kommunen vil være behjælpelig med hele processen og etableringen. SOL har bevilget midler til at ansætte en landskabsarkitekt til at udvikle et samlet projektforslag og til afholdelse af møder og workshops, hvor ideerne skal udvikles i et samarbejde mellem interesserede sommerhusejere i de 7 involverede grundejerforeninger, Ordrup Bylaug, Ordrup Sejl- og Bådlaug, Odsherred Kommune og Naturstyrelsen. Der er afholdt indledende møder mellem aktørerne, og i august vil der blive indkaldt til en 5 timers workshop. Medlemmer af vor grundejerforening med interesse for projektet er meget velkomne til at deltage i workshoppen. Henvendelse herom sker til formanden. Se flere informationer på hjemmesiden.

**Kontingent til Grundejerforeningen**

Igen i år har vores kasserer skullet bruge tid på at sende rykkere ud i forbindelse med opkrævningen af det årlige kontingent for medlemskab af grundejerforeningen. Vi vil her gerne opfordre til, at grundejerne betaler i tide, så vi ikke skal bruge tid og kræfter på at kræve pengene ind. Derved sparer man også vort rykkergebyr, som vi efter fast praksis pålægger de grundejere, som ikke får betalt i tide. Manglende indbetaling overgives konsekvent til inkasso til sidst.

**Beboerfortegnelse og kontaktadresser**

Vi har opdateret og udsendt Beboerfortegnelsen til alle medlemmer i år. Dette gøres hvert tredje år, næste gang i 2018. Vi modtager løbende informationer om ejerskifter fra ejendomsmæglere, men for at beboerlisten kan være så korrekt som muligt, og for at vi kan sende Orientering til den korrekte adresse, er det en stor hjælp, hvis medlemmerne informerer bestyrelsen om evt. navneændringer og ændring af kontaktadresser, herunder også e-mail adresser.

**Hjemmesiden og Orientering**

Kontakt til medlemmerne foregår løbende via foreningens hjemmeside <http://kaarupskovogordrupnaes.dk/index.html>

På hjemmesiden kan man, som ovenfor beskrevet, hente nyttige informationer om relevante love, servitutter, deklarationer mv. Desuden kan man få aktuelle nyheder og informationer om aktiviteter i Odsherred, der vurderes at være af interesse for medlemmerne. Bestyrelsen opfordrer medlemmerne til at benytte denne informationskilde, som vi gør os umage med hele tiden at opdatere.

Alle medlemmer fik tilsendt medlemsbladet Orientering i februar. Det lille informative blad er populært blandt medlemmerne, fordi det på en let tilgængelig måde bringer aktuel viden om vores forening og indeholder oplysninger, som er gode at have i baghånden i sommerhuset.

**Afslutning**

Med denne beretning, hjemmesiden og medlemsbladet Orientering er det vores opfattelse, at vi har givet foreningens medlemmer et indblik i, hvad vi har beskæftiget os med i det forgangne år, hvad vi står for som bestyrelse, og hvad vi arbejder for.

**Kirsten Møller**

**Formand**

**Grundejerforeningen for Kårup Skov og Ordrup Næs 17.06.2015**